Jakštaičių senosios kapinės

Jakštaičių senosios kapinės, vadinamos Senkapiais, Maro kapeliais, Maro kapais, Markapiais  – neveikiančios kapinės šiaurinėje Kretingos rajono savivaldybės teritorijos dalyje, Jakštaičių kaime (Imbarės seniūnija), 0,6 km į šiaurės vakarus nuo kelio Jakštaičiai–Narmantai tilto per Juodupį, 150 m į šiaurę nuo upelio, kaimo šiaurės vakarinėje dalyje.

 Kapinės 
Įrengtos kaimo laukuose, aukštumoje. Ovalo plano, apie 22 m skersmens, apjuostos lauko akmenų tvora, kurioje iš rytų pusės įrengti mediniai varteliai.Kretingos rajono gamtos ir kultūros paminklų katalogas. – Vilnius: Respublikinis žemėtvarkos projektavimo institutas, 1976 Pakraščiuose apaugusios medžiais. Laidojimo žymių nesimato. Arčiau vakarinio pakraščio stovi betoninis antkapinis paminklas, raudonų plytų mūro koplytėlė ir tipinis kario savanorio antkapinis kryžius.  

Teritorijos plotas – 0,04 ha.Kretingos rajono kapinių apskaitos duomenys (1982 m. lauko darbai). – [Kaunas]: Visasąjunginio žemės ūkio aerofotogeodezinių tyrinėjimų instituto Vakarų filialas, [1983]
 Koplytėlė 
Neogotikinė, mūrinė, stačiakampė stačiasienė, vienkamarė, atvira iš trijų pusių, kryžminiu stogeliu. Pamatai betoniniai. Sienos raudonų plytų mūro. Priekyje įrengtos medinės vienvėrės durelės, šonuose – po langelį. Virš stogo centre kyla stačiakampis bokštas su smaile ir kryžiumi, o virš kampų – po stačiakampį bokštelį su smaile ir kryželiu. Viduje stovi medinės, polichromuotos Švč. Mergelės Marijos Maloningosios, Šv. Barboros ir Šv. Juozapo skulptūros.

 Antkapiniai paminklai 
Pirmasis paminklas stovi į kairę nuo koplytėlės. Jis betoninis, tipinis, trijų tarpsnių, užsibaigiantis kryžiumi su metaline Nukryžiuotojo figūrėle. Priekinėje plokštumoje yra 1980 m. data.

Antrasis paminklas stovi į dešinę nuo koplytėlės. Tai betoninis, plokščias, tipinis kario savanorio kapo kryžius, kurio stiebo apatinė dalis išplatinta, o kryžmą juosia daugiakampės žvaigždės pavidalo nimbas. Apačioje pritvirtinta stačiakampė juodo akmens plokštė su iškaltu užrašu: „PARTIZANAS / ADOMAS / SKERSIS / „ĄŽUOLAS“ / 1918 – 1947 / ŽUVĘS NUO BUDELIO / RANKOS“.                   

 Istorija 
Veikė XVII–XIX a., laidoti Jakštaičių kaimo gyventojai. XIX–XX a. pr. buvo pakasami savižudžiai, nekrikštyti mirę kūdikiai. Vadinamos Senkapiais, Maro kapais, Markapiais, Maro kapeliais. XIX a. apjuostos akmenų aptvaru. Pasakojama, kad prie kapinių seniau vaidendavosi, pasirodydavo  liepsnelės.

Nuo seno kapinėse stovėjo medinė koplytėlė ir 3 aukšti ąžuoliniai kryžiai. 1938 m. sunykusios koplytėlės vietoje kaimo pavasarininkai pastatė mūrinę, 1980 m. vietoje nuvirtusių kryžių Kazimieras ir Magdalena Maksvyčiai – betoninį antkapinį kryžių.Viliojata Gembutienė. Juodupėnų ir aplinkinių kaimų mažoji architektūra. – Juodupėnai, 2007. – P. 13–14, 38 

1947 m. čia palaidotas prie Daukšių žuvęs Kardo rinktinės Tautvaišo kuopos partizanas Adomas Skersys–Ąžuolas.Lietuvos gyventojų genocidas 1944–1947. – Vilnius, Lietuvos gyventojų genocido ir rezistencijos tyrimo centras, 2002. – T. 2. – D. 2 (K–S). – P. 1031 Jam atminti 2004 m. pastatytas tipinis kario savanorio antkapinis kryžius.Senosios Jakštaičių kaimo kapinės (vad. Maro kapeliais): Kretingos rajono savivaldybė: Paminklai. – Lietuvos gyventojų genocido ir rezistencijos centras 

1959 m. žvalgė Juozas Mickevičius, 1995 m. – Kultūros paveldo centras (istorikės Loreta Kazlavickienė, Jadvyga Verksnienė), 2005 m. – Julius Kanarskas.

Kapinės – saugotinas, o koplytėlė su skulptūromis – registrinis kultūros paveldo objektas.Kultūros vertybių registras: Koplytėlė su skulptūromis

 Šaltiniai 

Kategorija:Kretingos rajono paveldas
Kategorija:Kretingos rajono kapinės